***ПРОЕКТ!***

**НАРЕДБА ЗА ОРГАНИЗАЦИЯТА И ДЕЙНОСТТА НА СЪВЕТА ЗА ПАРТНЬОРСТВО КЪМ ВИСШИЯ СЪДЕБЕН СЪВЕТ**

**Глава първа**

**ОБЩИ ПОЛОЖЕНИЯ**

Чл. 1. (1) Тази наредба урежда организацията и дейността на Съвета за партньорство, създаден на основание чл. 217, ал. 3 от Закона за съдебната власт.

(2) Съветът за партньорство се създава към ВСС, състояща се от представители на ВСС, професионалните организации на съдиите прокурорите и следователите, както и на магистратите, които не членуват в такива организации.

**Глава втора**

**ЦЕЛ**

Чл. 2. Съветът за партньорство има за цел да осъществява диалог по всички въпроси, свързани с професионалните интереси на съдии, прокурори и следователи.

**Глава трета**

**СЪСТАВ**

 Чл. 3. Съветът се състои от постоянни членове както следва:

1. Трима изборни членове на ВСС;
2. По един представител на организация на съдии, прокурори и следователи, които защитават професионалните им интереси и чийто членски състав е не по-малък от 5 на сто от съответния брой на съдиите, прокурорите и следователите. Членският състав на организациите се определя съобразно данните в подадените декларации по чл. 195а, ал. 1 от Закона за съдебната власт;
3. Трима съдии, двама прокурори и един следовател, които не членуват в организациите по т. 2., придобили са статут на несменяемост, през последните 5 години не им е било налагано някое от дисциплинарните наказания по чл. 308, ал. 1, т. 3, 4, 5 или 6 от Закона за съдебната власт с влязло в сила решение и са получили оценка от последното проведено атестиране „добра“ или „много добра“. Членският състав на организацията се определя въз основа на данните в подадените декларации по чл. 195а от Закона за съдебната власт.

Чл. 4. (1) Всеки от членовете на ВСС може да предложи кандидатура за член на Съвета за партньорство по чл. 3, т. 1, в това число и своята.

(2) Представителите по чл. 3, т. 2 кандидатстват за членство в Съвета като подават в писмен вид заявление (Регистрационна форма – 1 – Приложение 1), удостоверение за актуално състояние в оригинал и със срок от 6 месеца, актуална информация за членския състав на организацията, както и документ, удостоверяващ определянето на лицето за представител на съответната организация в Съвета.

(3) Кандидатите по чл. 3, т. 3 подават заявление (Регистрационна форма – 2 – Приложение 2), ведно с мотивационно писмо и декларация в свободен текст, че не членуват в организация по чл. 3, т. 2.

(4) Членовете на Съвета се определят с решение на Пленума на ВСС по предложение на Комисията по правни и институционални въпроси към Пленума. В случай че повече от определения брой по чл. 3, т. 3 кандидати отговарят на заложените условия за членство, Пленумът определя членовете чрез жребий между кандидатите от съответното магистратско съсловие (съдии, прокурори и следователи).

(5) Съветът се счита за учреден с решението на Пленума на ВСС за определяне на неговия персонален състав. Съставът на Съвета се изменя с изрично решение на Пленума.

Чл. 6. Съветът избира от своя състав за период от една година двама съпредседатели, които да организират и ръководят дейността му. Единият от съпредседателите задължително е изборен член на ВСС.

Чл. 7. (1) Членството в Съвета се прекратява при следните обстоятелства:

1. При подаване на заявление до Съвета от страна на негов член;
2. При три последователни неявявания на заседанията на Съвета, освен в случаите, в които членът не е могъл да се яви поради препятствие, което не може да отстрани;
3. В случай че членският състав на организацията на съдиите, прокурорите и следователите, която член на Съвета представлява, е станал по-малък от 5 на сто от съответния брой на съдиите, прокурорите и следователите, за което съответният представител е длъжен да уведоми Съвета в едномесечен срок;
4. По заявление на организацията по чл. 3, т. 2 въз основа на решение за промяна на нейния представител в Съвета;
5. В случай че се установи, че член на Съвета по чл. 3, т. 3 престане да отговаря на някое от посочените в същата разпоредба условия за членство.

 (2) Съветът своевременно уведомява Пленума на ВСС за наличието на обстоятелства по ал. 1, който от своя страна постановява решение за прекратяване на членството.

**Глава четвърта**

**ДЕЙНОСТ НА СЪВЕТА ЗА ПАРТНЬОРСТВО**

Чл. 8. Съветът за партньорство:

1. Работи за укрепване на диалога, доверието и взаимопомощта между ВСС и магистратите;
2. Изготвя препоръки и предложения за дейността на ВСС;
3. Изготвя становища в рамките на съгласувателните процедури при обсъждане на промени в законодателството, които засягат съдебната власт;
4. Подпомага ВСС при разработване и осъществяване на политики, програми и проекти;
5. Извършва и други дейности, свързани със защита на професионалните интереси на съдиите, прокурорите и следователите.

**Глава четвърта**

**ПРАВИЛА ЗА РАБОТА НА СЪВЕТА ЗА ПАРТНЬОРСТВО**

Чл. 9. Заседанията на Съвета се свикват от съпредседателите. Редовни заседания на съвета се провеждат не по-рядко от веднъж на два месеца. При възникнала необходимост или по предложение на поне трима членове на Съвета се свикват извънредни заседания.

Чл. 10. (1) За заседанията на Съвета се изготвя дневен ред, определен от неговите съпредседатели.

(2) Предложения за включване на въпроси в дневния ред могат да правят:

1. Членовете на Съвета;
2. Пленумът и колегиите на ВСС, неговите постоянни комисии или поне трима членове на ВСС;
3. Професионалните организации на съдии, прокурори и следователи, които нямат свой представител в Съвета.

Чл. 11. Покана за участие в заседание на Съвета, ведно с дневния ред за заседанието и материалите по него, се изпраща на членовете на Съвета на посочен от тях адрес на електронна поща най-малко 7 (седем) дни преди датата на заседанието.

Чл. 12. (1) Заседанията на Съвета се провеждат и се считат за редовни, ако присъстват не по-малко от две трети от членовете му.

(2) При невъзможност постоянен член – представител на професионална организация, да участва в заседание на Съвета, същият може да бъде заместван от друг представител на организацията, при надлежно удостоверяване на представителната му власт.

(3) Заседанията на Съвета се председателстват от един от съпредседателите, на ротационен принцип, през едно заседание. При невъзможност от страна на съпредседателите, заседанията се председателстват от определен с гласуване член на Съвета.

(4) Постоянни сътрудници на Съвета за партньорство са експерти от Администрацията на ВСС, определени със заповед на главния секретар. В заседанията могат да участват и други експерти от АВСС, в зависимост от конкретните теми на дневния ред.

(5) Заседанията на Съвета за партньорство са открити за присъствие на журналисти и магистрати.

Чл. 13.(1) Актовете на Съвета за партньорство се постановяват с явно и поименно гласуване, с обикновено мнозинство от участвалите в заседанието членове или техни заместници.

(2) От заседанието на Съвета за партньорство се води стенографски протокол, в който се отразяват участвалите в заседанието членове или техни заместници, експертни сътрудници, начинът на гласуване и постановените от Съвета решения.

(3) Главният секретар на ВСС определя постоянен технически сътрудник на Съвета за партньорство, който води стенографски протокол, съхранява документацията и осигурява технически кореспонденцията, в това число води входящ и изходящ регистър на кореспонденцията.

(4) Протоколът от заседанията се подписва от председателстващия заседанието и се публикува на интернет-страницата на ВСС.

Чл. 14. Съветът за партньорство може да провежда съвместни заседания с Гражданския съвет към ВСС по въпроси от особена обществена значимост, свързани с професионалните интереси на магистратите.

Чл. 15. Членовете на Съвета за партньорство не получават възнаграждение за участията си в заседанията.

Чл. 16. Актовете на Съвета за партньорство се разглеждат от Пленума на ВСС в срок не по-късно от 30 дни от публикуване на стенографския протокол от съответното заседание. Пленумът на ВСС се произнася с мотивирано решение.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

§ 1. Наредбата се издава на основание чл. 217, ал. 5 от Закона за съдебната власт и е приета с решение на Пленума на Висшия съдебен съвет по т. …. от Протокол № …. от …….

§ 2. Заявленията по чл. 4, ал. 2 и 3 се подават в 1-месечен срок от влизане в сила на Наредбата.

§ 3. Пленумът на Висшия съдебен съвет учредява Съвета за партньорство в 2-месечен срок от влизане в сила на Наредбата.

Вх. №………………… ***Приложение 1 към чл. 4, ал. 2***

Дата:………………….

**Р Е Г И С Т Р А Ц И О Н Н А Ф О Р М А - 1**

**ДО**

**ПЛЕНУМА**

**НА ВИСШИЯ СЪДЕБЕН СЪВЕТ**

**З А Я В Л Е Н И Е**

от……………………………………………………………………….ЕГН…….........................,

 /име, презиме и фамилия/

в качеството си на ………………………………на ……………………………………………..,

 /представителна функция/ /име на професионалната организация/

адрес за кореспонденция:………………………………………………………………………….

телефон за връзка /GSM ………………………………………………….............……………….

**УВАЖАЕМИ ЧЛЕНОВЕ НА ВИСШИЯ СЪДЕБЕН СЪВЕТ,**

На основание чл. 4, ал. 2 от Наредбата за организацията и дейността на Съвета за партньорство към Висшия съдебен съвет, заявявам желанието си да бъда определен/а за постоянен член на Съвета за партньорство.

Към заявлението прилагам:

1……………………………………………………………………………………………..

2……………………………………………………………………………………………..

3……………………………………………………………………………………………..

4……………………………………………………………………………………………..

**Дата:**…………………… **ПОДПИС**:…………………….

Вх. №………………… ***Приложение 2 към чл. 4, ал. 3***

Дата:………………….

**Р Е Г И С Т Р А Ц И О Н Н А Ф О Р М А - 2**

**ДО**

**ПЛЕНУМА**

**НА ВИСШИЯ СЪДЕБЕН СЪВЕТ**

**З А Я В Л Е Н И Е**

от……………………………………………………………………….ЕГН…….........................,

 /име, презиме и фамилия/

на длъжност……...………………………………….……………………………………………..,

адрес за кореспонденция:………………………………………………………………………….

телефон за връзка /GSM ………………………………………………….............……………….

**УВАЖАЕМИ ЧЛЕНОВЕ НА ВИСШИЯ СЪДЕБЕН СЪВЕТ,**

На основание чл. 4, ал. 3 от Наредбата за организацията и дейността на Съвета за партньорство към Висшия съдебен съвет, заявявам желанието си да бъда определен/а за постоянен член на Съвета за партньорство.

Към заявлението прилагам:

1……………………………………………………………………………………………..

2……………………………………………………………………………………………..

3……………………………………………………………………………………………..

4……………………………………………………………………………………………..

**Дата:**…………………… **ПОДПИС**:…………………….